### Beslutningstema

[adresse] og Venstre har fremsendt dette punkt til dagsordenen.

### Sagsfremstilling

[adresse] og Venstre har fremsendt denne tekst:

FREM MOD FULD TID:

62 % af de kommunalt ansatte  i Tønder Kommune arbejder i dag på deltid, og inden for nogle faggrupper er det endnu flere. F.eks. arbejder 93 % af medarbejderne på deltid, inden for nogle pædagogiske områder. Det gælder også for bl.a. social- og sundhedspersonale, hvor kun 3 % har fuldtidsstillinger.

I en nær fremtid, står vi over for en enorm udfordring, ikke kun i Tønder Kommune men i hele [adresse].
Antallet af børn og ældre stiger, samtidig med, at der bliver færre hænder på det kommunale arbejdsmarked.
Men der er en løsning: Det kommunale arbejdsmarked rummer et enormt arbejdskraftspotientiale, hvis flere af de deltidsansatte kan arbejde flere timer eller komme på fuld tid. Det kan være med til at løse de massive rekrutteringsudfordringer, vi står over for nu og særligt i fremtiden, og vi skal i Tønder gå forrest, for at gøre Tønder Kommune til en mere attraktiv arbejdsplads.

Flere ansatte på fuldtid vil samtidigt skabe en større sammenhæng for den enkelte borger og for den enkelte medarbejder, som vil opleve færre personskift i ældreplejen, på bosteder og i daginstitutionen.
Det skaber tryghed i hverdagen og større kvalitet i opgaveløsningen.
Flere projekter viser, at med flere ansatte på fuld tid, er der større muligheder for kvalitetsudvikling på arbejdspladsen.
Derudover vil flere medarbejdere på fuld tid kunne bidrage til øget ligestilling mellem kønnene, da især mange kvinder er på deltid. De har derfor en lavere livsindkomst og pension end deres mandlige kollegaer i kommunen.

Vi ønsker med forslaget, at give de ansatte, der har lyst til at arbejde fuld tid, eller flere timer, mulighed herfor. Det er et tilbud, der skal være baseret udelukkende på frivillighed, vi ønsker ikke at presse vores medarbejdere op i tid, hvis ikke det er deres eget ønske.

### Tønder Listen og Venstre indstiller,

at Økonomiudvalget arbejder med projektet, FREM MOD FULD TID, således at vi fra 1.1.2024 kan give vores faguddannede personale inden for velfærdsfagene ret til at komme på fuld tid.

### Beslutning

Indstillingen godkendt med den ændring, at sagen oversendes til Økonomiudvalget med henblik på at arbejde med projektet, FREM MOD FULD TID, således at det tilstræbes, at vi fra 1.1.2024 kan give vores faguddannede personale indenfor velfærdsfagene ret til at komme på fuld tid.